《桂枝香 银鱼》
清代·厉鹗

平桥永昼。惯柔浪寸鳞，来问春后。长是船横鸭嘴，派流莺脰。

高人不见元真子，但烟波、到今依旧。苇汀花岸，千丝作网，笑伊还漏。

更比似、针锋细瘦。好分付吴娘，柂楼烹就。翠釜芹芽菽乳，入瓯芳溜。

鸥乡占取閒滋味，任年年、阻风中酒。几分纤软，堪人断肠，忆鲈能否。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。